
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis

Návrh zákona, ktorým sa mení a dopĺňa zákon č. 514/2009 Z. z. o doprave na dráhach v znení neskorších predpisov.

2. Základné ciele právnej úpravy

Cieľom pripravovaného návrhu zákona je zvýšenie bezpečnosti železničnej dopravy ustanovením povinnosti železničného podniku zabezpečiť prostredníctvom technických prostriedkov obrazové zaznamenávanie vedenia železničného vozidla a prípadne aj priestoru pred železničným vozidlom.

Navrhovaná právna úprava má vytvoriť jednoznačný zákonný rámec pre používanie obrazových záznamov najmä na účely zisťovania príčin železničných nehôd a mimoriadnych udalostí, bezpečnostného vyšetrovania, dokazovania a prijímania preventívnych opatrení v železničnej doprave. Zároveň sa navrhuje upraviť osobitné podmienky spracúvania osobných údajov, vrátane rozsahu spracúvaných údajov, doby uchovávania záznamov, okruhu oprávnených osôb, technických a organizačných opatrení na ochranu záznamov a obmedzenia vybraných práv dotknutých osôb v nevyhnutnom a primeranom rozsahu.

Zavedenie obrazového zaznamenávania v kabínach rušňovodičov predstavuje bezpečnostné opatrenie, ktorého cieľom je posilniť prevenciu a objektívne vyhodnocovanie udalostí v železničnej doprave. Ide o prostredie, v ktorom výkon práce prebieha s vysokou mierou samostatnosti a kde aj individuálne pochybenie môže mať závažné následky. Z tohto dôvodu sa dopĺňajú existujúce bezpečnostné postupy aj o nástroje, ktoré môžu prispieť k lepšiemu objasňovaniu príčin udalostí a k prijímaniu účinnejších preventívnych opatrení.

Analýzy v oblasti dopravnej bezpečnosti poukazujú na to, že kamerové systémy môžu prispievať k znižovaniu pravdepodobnosti vzniku nehôd. Navrhované opatrenie preto možno vnímať ako súčasť širšieho systému prevencie, bezpečnostného riadenia a objektívneho zisťovania príčin železničných nehôd a mimoriadnych udalostí.

3. Zhodnotenie súčasného stavu
Súčasná právna úprava neustanovuje výslovnú povinnosť železničného podniku zabezpečiť obrazové zaznamenávanie vedenia železničného vozidla ani priestoru pred železničným vozidlom. Zároveň neobsahuje osobitnú úpravu podmienok, za ktorých by bolo možné takéto záznamy vyhotovovať, uchovávať, sprístupňovať a využívať na účely bezpečnosti železničnej dopravy, zisťovania príčin železničných nehôd a mimoriadnych udalostí a prijímania následných preventívnych opatrení.
V dôsledku uvedeného nemusí byť pri železničných nehodách a mimoriadnych udalostiach vždy dostupný objektívny technický podklad, ktorý by umožnil presné vyhodnotenie priebehu udalosti, konania osôb zúčastnených na prevádzke a okolností, ktoré mohli mať vplyv na jej vznik. Zisťovanie príčin je tak v praxi vo väčšej miere odkázané na následné výpovede, technické údaje z dostupných systémov a iné nepriame dôkazné prostriedky.
4. Spôsob zapojenia verejnosti do prípravy právneho predpisu 

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania základných cieľov návrhu zákona. Lehota na zasielanie podnetov/návrhov je do 17. júla 2026.   

Kontaktné údaje:

Ministerstvo dopravy Slovenskej republiky
Sekcia železničnej dopravy a dráh
Námestie slobody č. 6
P.O.BOX č. 100
810 05 Bratislava
email: adriana.dvorakova@mindop.sk 

5. Predpokladaný termín začatia pripomienkového konania 

júl 2026

